tartuNLP/wikipedia-smugri-20251201 huggingface dataset:
Institut d’études politiques de Paris

Institut d’études politiques de Paris (Sciences Po Paris) on ranskalainen vuonna 1872 perustettu korkeakoulu, joka toimii Pariisissa.
Koulussa on mahdollista opiskella valtiotieteitä, hallintoa, taloutta, geopolitiikkaa ja yhteiskuntatieteitä.
Werner Bergström

Werner Bror Reinhold Bergström (1. maaliskuuta 1883 Sysmä – 29. maaliskuuta 1948 Loppi) oli suomalainen kirjakauppias, nimimerkkiä "Werneri" käyttänyt arkkiveisujen tekijä ja kansanrunoilija. Bergström piti kirjakauppaa Hyvinkäällä.
Bergström sai vuonna 1938 Ruotsin kuninkaalta Kustaa V:ltä kiitoskirjeen lähetettyään kuninkaalle onnentoivotusrunon tämän täyttäessä 80 vuotta. 
Bergström syntyi Sysmässä ja kävi vähän koulua Mikkelin lyseossa, mutta hänen oli pakko jättää opiskelu-ura ja elättää itsensä milloin milläkin ammatilla. Runojen ja pikku kertomusten sepittämiseen hän tunsi suurta halua ja julkaisi niitä Raivaajassa ja Kansan Lehdessä. Myöhemmin hän ryhtyi arkkilaulujen sepittäjäksi ja myi niitä itse. Hän toimi myös kuljeksivana kirjakauppiaana, mutta asettui Lopelle tultuaan Läyliäisiin asumaan. 
Bergströmin puoliso oli Hilma Maria (o.s. Wallenius) (1885–1967). Heidät on haudattu Lopella Lopen hautausmaalle. 
Teoksia.
Nimimerkillä "Werneri":
Haukur Pálsson

Haukur Helgi Pálsson (s. 18. toukokuuta 1992 Reykjavík) on islantilainen koripalloilija.
Haukur pelasi kauden 2010–2011 Yhdysvalloissa Marylandin yliopistossa, minkä jälkeen hän on pelannut Espanjan, Ruotsin, Saksan ja Islannin pääsarjoissa.
Islannin miesten maajoukkueessa Haukur pelasi vuoden 2015 EM-kilpailuissa, jotka olivat maan historian ensimmäiset.
Jyske Bank Boxen

Jyske Bank Boxen on monitoimihalli Tanskan Herningissä, noin kahden kilometrin päässä kunnan keskustasta messukeskuksen sekä jalkapallostadion MCH Arenan läheisyydessä.
Halli otettiin käyttöön lokakuussa 2010, ja sen rakennuskustannukset olivat noin 329 miljoonaa kruunua. Katsomopaikkoja hallissa on enintään 15 000 ihmiselle.
Halli on toinen vuoden 2018 jääkiekon maailmanmestaruuskilpailujen pelipaikoista. Hallissa pelattiin myös toinen, vuoden 2025 jääkiekon maailmanmestaruuskilpailujen lohkoista sekä kaksi puolivälierää, Tukholman isännöidessä toista lohkoa, sekä mitalipelejä. 
Lisäksi siellä on järjestetty muun muassa käsipallon naisten MM-kilpailut 2015 ja miesten MM-kilpailut 2019 sekä konsertteja.
Antti Vihtori Komulainen

Antti Vihtori Komulainen (10. marraskuuta 1870 Sotkamo – 27. kesäkuuta 1937 Käkisalmi) oli suomalainen kansakoulunopettaja, kunnallisneuvos ja kaupunginjohtaja.
Komulaisen vanhemmat olivat maanviljelijä Antti Komulainen ja Kaisa Lovisa Trast. Hän pääsi ylioppilaaksi 1888 Oulun yksityislyseosta ja opiskeltuaan Helsingin yliopistossa jonkin aikaa valmistui kansakoulunopettajaksi Jyväskylän opettajaseminaarista vuonna 1897. Sitä ennen hän oli ollut v.a. kollegana Raahen alkeiskoulussa 1892 ja opettajana Sotkamon kirkonkylän kansakoulussa. Komulainen toimi opettajana Käkisalmessa 1896–1919, koulun johtajana vuodesta 1902 ja kansakouluntarkastajana 1919–1930. Hän toimi myös Käkisalmen käsityöläiskoulun opettajana 1898–1904 sekä oli useina vuosina kansakoulujen jatkokurssien johtajana ja opettajana. Viimeksi hän oli Käkisalmen kaupunginjohtajana 1930–1937. Komulainen sai kunnallisneuvoksen arvon 1930.
Komulainen oli Käkisalmen kaupungin valtuuston jäsenenä vuodesta 1902, valtuuston varapuheenjohtajana 1904 ja 1921 sekä puheenjohtajana 1905–1911 ja vuodesta 1922. Hän oli jäsenenä, puheenjohtajana tai sihteerinä lukuisissa valiokunnissa ja komiteoissa. Vuosina 1907–1920 hän oli rautatievaliokunnan puheenjohtajana. Komulainen oli Kansanvalistusseuran Käkisalmen osaston puheenjohtaja vuodesta 1904, Kannaksen Liiton hallituksen jäsen vuodesta 1923, liiton hallituksen puheenjohtaja vuodesta 1923 ja liiton rahastonhoitaja 1924–1925. Komulainen oli Nuorsuomalaisen toimikunnan johtokunnan puheenjohtajana useita vuosia ennen vuotta 1918. Hän oli Pohjoismaiden Osakepankin ja sittemmin Pohjoismaiden Yhdyspankin Käkisalmen konttorin valvojana vuodesta 1916. Komulainen julkaisi historiallisia kirjoitelmia, kirjoitti paikkakuntansa lehtiin sekä Opettajan Lehteen. Käkisalmen Sanomain vastaavana toimittajana hän oli 1907–1908 ja Kansan Toveri-lehden toimittajana 1901. Hän hoiti kagaalin paikallisena toimihenkilönä "Vapaitten lehtisten" painattamista Käkisalmessa 1902 ja oli mukana jääkärien värväyksessä että valkoisten toiminnassa Suomen sisällissodan aikana.
Pavel Ermolinskij

Pavel Ermolinskij (s. 25. tammikuuta 1987) on islantilainen koripalloilija.
Ermolinskij on pelannut Islannissa, Ranskassa, Espanjassa ja Ruotsissa. Vuonna 2005 hän voitti CB Málagassa Espanjan cup-mestaruuden.
Islannin miesten maajoukkueessa Ermolinskij pelasi vuoden 2015 EM-kilpailuissa, jotka olivat maan historian ensimmäiset.
Voi kuinka myrsky rauhoittaa

Voi kuinka myrsky rauhoittaa on Aulikki Oksasen, Vuokko Hovatan ja Zarkus Poussan albumi, joka julkaistiin joulukuussa 2015. Albumi koostuu Aulikki Oksasen runoista, joita runoilija itse lausuu ja Hovatta sekä Poussa laulavat. Levy syntyi kolmikon yhteisten konserttien pohjalta.
Sävellykset ovat tehneet Jarkko Meretniemi, Kerkko Koskinen, Otto Donner, Tuure Kilpeläinen ja Väinö Wallenius. "Ateenan rakastavaiset" on julkaistu aiemmin Vuokko Hovatan albumilla "Minä rakastan ikuisesti" (nimellä "Ateena") ja "Helise, taivas!" albumilla "Lempieläimiä". "Korintin ruusut" on mukana Kerkko Koskinen Kollektiivin ensimmäisellä albumilla. Kappaleet on sovitettu uudelleen "Voi kuinka myrsky rauhoittaa" -albumia varten.
Zarkus Poussa loi levyn äänimaisemat sekä sovitti, tuotti ja miksasi kaikki albumin kappaleet.
Logi Gunnarsson

Logi Gunnarsson (s. 5. syyskuuta 1981 Keflavík) on islantilainen koripalloilija.
Logi on pelannut urallaan muun muassa Saksan, Suomen, Islannin ja Ruotsin pääsarjoissa. Lokakuussa 2006 hän siirtyi Suomen pääsarjaan Torpan Poikiin. Korisliigan yksittäisen ottelun piste-ennätyksekseen hän heitti 1. marraskuuta 2006 Espoon Honkaa vastaan 37 pistettä.
Islannin miesten maajoukkueessa Logi pelasi vuoden 2015 EM-kilpailuissa, jotka olivat maan historian ensimmäiset.
Blaž Medvešek

Blaž Medvešek (s. 10. heinäkuuta 1980 Maribor) on slovenialainen uimari. Hän edusti aktiiviurallaan ljubljanalaista PK Ilirija -seuraa ja on pituudeltaan 191 cm.
Medvešek karsiutui Sydneyn olympialaisissa 2000 alkuerissä sekä 100 että 200 metrin selkäuinnissa. Saman vuoden Valencian lyhyen radan EM-kilpailuissa hän sai pronssia 200 metrin selkäuinnissa ajalla 1.54,61 sekä sijoittui neljänneksi 100 metrin selkäuinnissa ja kuudenneksi 50 metrin selkäuinnissa. Fukuokan MM-kilpailuissa 2001 hän oli 100 metrin selkäuinnissa neljästoista. Antwerpenin lyhyen radan EM-kilpailuissa 2001 hän sijoittui kuudenneksi 100 ja 200 metrin selkäuinneissa.
Medvešek saavutti Moskovan lyhyen radan MM-kilpailuissa 2002 pronssia 200 metrin selkäuinnissa ajalla 1.53,66. Saman vuoden Berliinin EM-kilpailuissa hän oli 200 metrin selkäuinnissa kahdeksas. Barcelonan MM-kilpailuissa 2003 hän sijoittui 200 metrin selkäuinnissa kahdeksanneksi ja 100 metrin selkäuinnissa kymmenenneksi.
Medvešek voitti 200 metrin selkäuinnin lyhyen radan Euroopan-mestaruuden Dublinissa 2003 ajalla 1.52,60. Madridin EM-kilpailuissa 2004 hän oli neljäs sekä 100 että 200 metrin selkäuinnissa. Ateenan olympialaisissa 2004 hän sijoittui kahdeksanneksi 200 metrin selkäuinnissa ja kuului 14:nneksi sijoittuneeseen Slovenian 4 × 100 metrin sekauintiviestijoukkueeseen.
Medvešek saavutti Wienin lyhyen radan EM-kilpailuissa 2004 hopeaa 200 metrin selkäuinnissa ajalla 1.52,39 ja sijoittui neljänneksi 100 metrin selkäuinnissa. Montrealin MM-kilpailuissa 2005 hän oli 100 metrin selkäuinnissa kahdeksas ja 200 metrin selkäuinnissa kymmenes sekä kuului Slovenian sekauintiviestijoukkueeseen, joka hylättiin loppukilpailussa.
Pohjantuuli

Pohjantuuli on Suvi Teräsniskan 1. marraskuuta 2013 julkaistu kuudes studioalbumi. Albumi oli parhaimmillaan Suomen virallisen albumilistan ensimmäisellä sijalla.. Albumin kappaleista singleinä julkaistiin "Täydellinen elämä" ja "Vaiettu rakkaus". Albumi on myynyt platinaa.
Albumi valittiin paikallisradioiden Vuoden levyksi.
Tulkoon joulu (Suvi Teräsniskan albumi)

Tulkoon joulu on Suvi Teräsniskan 9. marraskuuta 2009 julkaistu toinen studioalbumi ja järjestyksessään hänen ensimmäinen joululevynsä. Albumi on parhaimmillaan ollut Suomen virallisen albumilistan ykkössijalla. Albumin kappaleista singlenä julkaistiin "Hei mummo". Albumi on myynyt tuplaplatinaa
Eija Saijonmaa

Eija Tyttö Saijonmaa (o.s. Äyhö, 17. tammikuuta 1923 Salo – 16. elokuuta 2014 Helsinki) oli suomalainen arkkitehti. Hän työskenteli yhdessä miehensä arkkitehti Olli Saijonmaan kanssa yhteisessä toimistossa.
Eija Äyhö pääsi ylioppilaaksi vuonna 1942 silloisesta Salon yhteislyseosta ja siirtyi opiskelemaan Teknilliseen korkeakouluun, josta hän valmistui arkkitehdiksi vuonna 1950. Opiskeluaikanaan vuonna 1948 hän avioitui Olli Saijonmaan kanssa. Olli Saijonmaalla oli oma arkkitehtitoimisto, jossa Eija Saijonmaa työskenteli opiskeluaikanaan vuodesta 1948 lähtien. Puolisoiden suunnitteluyhteistyö jatkui vuonna 1951 perustetun yhteisen toimiston, Arkkitehtuuritoimisto Olli ja Eija Saijonmaan nimissä.
Saijonmaat suunnittelivat muun muassa asuinkerrostaloja, vanhusten palvelutaloja ja kirkkoja. Toimisto osallistui myös suunnittelukilpailuihin. 
Arkkitehtuuritoimisto Olli ja Eija Saijonmaan merkittäviä suunnittelutöitä ovat muun muassa Vantaan kaupungintalo Tikkurilassa. Talo valmistui 1957 ja sen suunnitelma perustuu Helsingin maalaiskunnan virastotalon suunnittelukilpailuun vuodelta 1954. Helsinkiin rakennettuja kirkkoja ovat Pitäjänmäen kirkko, joka valmistui 1959 ja Puistolan kirkko, valmistunut 1960.
Fanny Lundahl-Sundblad

Fanny Lundahl-Sundblad, vuoteen 1882 Lundahl (16. toukokuuta 1853 Helsinki – 1. huhtikuuta 1918 Turku) oli suomalainen taidemaalari, joka erikoistui kukka-aiheisiin ja kehitti ensimmäisten joukossa taideteollisesti posliininmaalausta Suomessa.
Elämä.
Nuoruus.
Lundahl-Sundbladin vanhemmat olivat toimitussihteeri Julius Ferdinand Lundahl ja Constantina Oktavia Augusta Gripenberg ja puoliso vuodesta 1882 insinööri Gustav Wilhelm Sundblad (k. 1910). Lundahl-Sundbladin isä kuoli, kun tytär oli vain yksivuotias, ja 12-vuotiaana hän menetti myös äitinsä. Lundahl-Sundblad kävi Helsingissä ruotsinkielistä tyttökoulua. 
Opinnot ja näyttelyt.
Turussa asuvat tädit kasvattivat tytön ja siellä hän aloitti myös taideopinnot 1870 Turun piirustuskoulussa, mutta muutti 1872 Helsinkiin ja jatkoi vielä taideopintojaan kaksi vuotta Suomen Taideyhdistyksen piirustuskoulussa. Fredrik Cygnaeus oli hänen varhaisia tukijoitaan, mutta 1875 hän sai myös valtion apurahan vuoden mittaiselle opintomatkalle Kööpenhaminaan, erikoistuakseen kukkamaalaukseen. 
Siirryttyään Pariisiin syksyllä 1876 hän paneutui posliininmaalaukseen Sèvresissä sijainneessa kuuluisassa posliinitehtaassa, jossa oli myös oma koulu. Hänen maalaamiaan posliiniesineitä oli ensimmäisen kerran esillä Helsingissä joulukuussa 1876 ja kesäkuussa 1877 ja sittemmin muun muassa Pariisin maailmannäyttelyssä 1889 ja Moskovan taideteollisuusnäyttelyssä 1882.
Myöhemmät vaiheet.
Lundahl-Sundblad toimi paitsi itsenäisenä taiteilijana omassa ateljeessaan, myös opetti posliininmaalausta Taideteollisuusyhdistyksen koulussa, ohjasi yksityisoppilaita ja koristeli Arabialle posliinia 1878–1881. Mentyään naimisiin Lundahl-Sundblad muutti miehensä työn takia Turkuun ja jatkoi työskentelyä, näyttelyihin osallistumista ja opettamista siellä, mukaan lukien kukkataulujen maalaaminen. 
"Gladioluksia"-maalaus oli esillä "Kukkia kankaalle ja posliiniin" -näyttelyssä Cygnaeuksen galleriassa 1992.
Eerik Menved

Eerik Menved (Eerik VI); (1274 – 13. marraskuuta 1319) oli Estridin sukuun kuulunut Tanskan kuningas vuosina 1286–1319. 
Eerik Menvedin hallituskausi oli sotainen, sillä kuningas joutui sotimaan sekä isänsä murhanneita Tanskan ylimyksiä että pohjoissaksalaisia sotapäälliköitä vastaan. Kuninkaan lisänimi ”Menved” on alkuperältään hämärä ja kiistanalainen.
Suku.
Hänen vanhempansa olivat Tanskan kuningas Eerik Klipping ja kuningatar Agnes Brandenburgilainen. Hänellä oli kuusi sisarusta, joista yhdestä tuli Ruotsin kuningatar Märta Eerikintytär ja toisesta hänen oma seuraajansa Kristofer II.
Avioliitto.
Eerik pyrki luomaan vahvat siteet Ruotsiin avioitumalla vuonna 1296 kuningas Birger Maununpojan sisaren, kuningas Maunu Ladonlukon ja kuningatar Helvig Holstenilaisen tyttären Ingeborg Maununtyttären (1277/1279–1319) kanssa. Vastaavasti Birger solmi avioliiton Eerikin sisaren Märta Eerikintyttären kanssa. Molemmat sisarukset oli kihlattu jo lapsina vuonna 1288.
Kuningas.
Eerikistä tuli kuningas vain 12-vuotiaana hänen isänsä Eerik Klippingin saatua surmansa vuonna 1286. Eerik Menvedillä oli vaikea suhde arkkipiispa Jens Grandiin. Arkkipiispa Grand tuki kuningasta vastustaneita tanskalaisia ja norjalaisia mahtimiehiä, ja vuonna 1294 kuningas Eerik vangitsi arkkipiispan. Tämä johti oikeudenkäyntiin paavinistuimen edessä, jossa kuninkaan kansleri Martinus de Dacia (Morten Mogensen) toimi prokuraattorina. Vuonna 1297 paavi Bonifatius VIII määräsi Tanskaan interdiktin sekä käski palauttamaan kirkon takavarikoidun omaisuuden. Pyrkimykset sovintoon epäonnistuivat aluksi, mutta asia saatiin lopulta ratkaistua noin vuonna 1300, kun Eerik lähetti paaville vetoomuksen, joka päättyi sanoihin: ”Puhu, Herra, palvelijasi kuulee” (1. Sam. 3:9). Takavarikoidusta kirkon omaisuudesta maksettavaa korvausta alennettiin, ja Jens Grand siirrettiin Riikaan.
Eerik VI Menved pyrki jatkamaan Valdemar II Sejrin politiikkaa Itämeren alueella ja liittoutui Mecklenburgin prinssi Henrikin kanssa. Pohjois-Saksassa hän onnistui vuonna 1307 saamaan Lyypekin suojelukseensa, ja hän sai lisäksi useiden pienempien pohjoissaksalaisten ruhtinaskuntien, kuten Rostockin, herruuden vuosina 1311–1312.
Eerikin veli, herttua Kristofer, jonka kanssa kuningas oli ollut riidoissa 1300-luvun alkupuolelta lähtien, liittoutui Eerikin pohjoissaksalaisten vastustajien Brandenburgin ja Pommerin, kanssa, ja Kristoferista tulikin vuonna 1320 lapsettomaksi jääneen Eerikin seuraaja.
Eerik VI Menved ja kuningatar Ingeborg haudattiin Ringstedin Pyhän Bendtin kirkkoon.
Agnes Lundell

Agnes Amanda Lundell (13. heinäkuuta 1878 Turku – 17. syyskuuta 1936 Helsinki) oli hovioikeuden auskultantti, asianajaja ja Suomen ensimmäinen naisjuristi.
Lundellin vanhemmat olivat kauppias Alfred Wilhelm Lundell ja Olga Vilhelmina Åkerman. Hän suoritti erivapauden turvin ylioppilastutkinnon 1899 ja kirjoittautui samana vuonna Keisarilliseen Aleksanterin yliopistoon opiskelemaan oikeustiedettä. Hän suoritti ensimmäisenä naisena Suomessa oikeustutkinnon toukokuussa 1906 ja teki sitten vielä molempien oikeuksien kandidaatin tutkinnon opinnäytteet.
Valmistuttuaan Lundell toimi senaatin ylimääräisenä kopistina ja ylemmän hallintotutkinnon suoritettuaan tammikuusta 1909 senaatin täysistuntojen pöytäkirjan pitäjänä. Saman vuoden keväällä hänestä tuli Turun hovioikeuden auskultantti, joskin tuomarinvalan hän sai vannoa vasta 8. heinäkuuta 1926. Vuonna 1911 hän anoi erivapautta harjoittaa asianajotointa, mikä myönnettiin hänelle sittemmin ehdolla, että hän käyttää nimestään vain alkukirjaimia ja tittelinään hovioikeuden auskultanttia.
Lundell oli Naisasialiitto Unionin aktiivi, ja hän testamenttasi yli miljoona markkaa Åbo Akademille lainopin professorin virkaa varten sekä satatuhatta markkaa Svenska kulturfondenille puutarhanhoidon edistämiseen.
Metsäjärvi (Parkano)

Metsäjärvi eli Alanen-Kuusijärvi on Pirkanmaalla Parkanossa Saukonkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Metsäjärvi on osa Kuusijoen valuma-aluetta.
Maantietoa.
Järven pituus on 1,4 kilometriä, leveys 250 metriä ja sen pinta-ala on 21 hehtaaria. Se sijaitsee metsämaastossa pitkänomaisen painauman eteläpäässä. Järveen laskee ympäröiviltä soilta lukuisia suo- ja metsäojia. Järven oma laskuoja lähtee sen luoteispäästä ja yhtyy 1,6 kilometrin jälkeen Kuusijokeen. Järvessä on kaksi pikkuluotoa ja yksi yli 30 metriä pitkä saari. Rantaviivan pituus on 3,5 kilometriä. Itärannalla on mäkiä, mutta länsiranta on alavaa maata ja siellä on rannassa soita. Erityisesti järven pohjoispäässä on rannoilla kapeita avosuon alueita ja pohjoispään lahdelmassa ranta on ruohottunutta ja kosteikkoa. Rannoille on rakennettu yli kymmenen vapaa-ajan asuntoa. Niille johtaa tiet valtatieltä 23 lähteviltä kyläteiltä.
Historiaa.
Vanhassa 1800-luvun pitäjänkartassa järven nimi oli "Kuusijärvi". Nimi on sama kuin Kuusiluoman eli Kuusijoen yläjuoksulla sijainneella "Kuusijärvellä". Tämä selittänee lisämääreen "Alanen", mitä käytettiin myös järven nimessä. Nimi Metsjärvi on tuoreempi nimenvaihto. Kuusijärvi näyttää pitäjänkartassa olevan Autiojärvi. Lännessä on maatalo "Kuusiluoma".
Vehkuri (Ikaalinen)

Vehkuri eli Vehkalampi on Pirkanmaalla Ikaalisissa Välikylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Vehkuri on osa Kuusijoen valuma-aluetta.
Maantietoa.
Lammen pituus on 200 metriä, leveys 100 metriä ja sen pinta-ala on 1,2 hehtaaria. Se sijaitsee peltoalueen sisällä. Siihen laskee idästä metsäoja, joka tuo myös läheisen Vehkasuon vesiä. Laskuojan luusua sijaitsee itäpäässä ja se yhtyy Kuusijokeen 700 metrin jälkeen. Rantaviivan pituus on 450 metriä. Rannan erottaa peltomaasta metsittynyt ja soistunut suoja-alue. Rannoille ei ole rakennettu mitään.
Olli Saijonmaa

Vilho Olavi (Olli) Saijonmaa (28. marraskuuta 1908 Mikkeli – 6. heinäkuuta 1999 Helsinki) oli suomalainen arkkitehti. Hän työskenteli muun muassa rakennushallituksessa ja vuodesta 1951 lähtien vaimonsa arkkitehti Eija Saijonmaan kanssa heidän yhteisessä arkkitehtitoimistossaan.
Olli Saijonmaan harrasti rakennusten valokuvausta, näitä kuvia on muun muassa Suomen arkkitehtuurimuseon kokoelmissa. Museossa on myös Saijonmaiden arkkitehtitoimiston piirustuskokoelma, toimisto osallistui lukuisiin arkkitehtuurikilpailuihin. 
Olli Saijonmaa pääsi ylioppilaaksi vuonna 1927 Mikkelin Lyseosta ja valmistui arkkitehdiksi Teknillisestä korkeakoulusta vuonna 1935. Saijonmaan ensimmäinen työpaikka valmistumisen jälkeen oli arkkitehti Väinö Vähäkallion toimisto, jossa hän työskenteli vuosina 1935–1941. Saijonmaa osallistui ansiokkaasti sotaan ja oli sotilasarvoltaan lopulta vuonna 1942 kapteeni. Sodan aikana hän toimi niin sanottuna TK-taiteilijana ja suunnitteli muun muassa komentokorsun ja muita puolustusrakenteita.
Sodan jälkeen Olli Saijonmaa oli lyhyen aikaa töissä rakennushallituksessa ja perusti oman arkkitehtitoimiston vuonna 1946. Saijonmaa avioitui vuonna 1948 arkkitehtiopiskelija Eija o.s. Äyhön kanssa, joka työskenteli samasta vuodesta lähtien Olli Saijonmaan toimistossa. Vaimon valmistuttua arkkitehdiksi he perustivat yhteisen arkkitehtuuritoimiston vuonna 1951. Toimisto suunnitteli sekä asuinrakennuksia että julkisia rakennuksia, muun muassa vanhusten palvelutaloja ja kirkkoja. Toimiston käsialaa on muun muassa Helsingin ensimmäinen vanhainkoti eli Kustaankartanon vanhainkoti, jonka punatiiliset rakennukset ja puisto valmistuivat vuonna 1953 Oulunkylään. Merkittäviin toteutettuihin töihin kuuluu myös nykyinen Vantaan kaupungintalo, joka perustui vuonna 1954 käytyyn Helsingin maalaiskunnan virastotalon suunnittelukilpailuun. Tikkurilaan rakennettu virastotalo valmistui vuonna 1957.
Muita Arkkitehtuuritoimisto Olli ja Eija Saijonmaan suunnittelemia rakennuksia ovat muun muassa vuonna 1959 valmistunut Pitäjänmäen ja vuonna 1960 valmistunut Puistolan kirkko.
Nykyään Mikkeliin kuuluvaan Haukivuoren kuntaan Saijonmaat suunnittelivat muun muassa kunnantalon ja siihen liittyvän asuinkerrostalon, ne valmistuivat 1957. Haukivuoren Asemankylään he suunnittelivat kansakoulun, joka valmistui 1957 ja keskikoulun, joka valmistui 1961.
Hämeenlinnaan Saijonmaat suunnittelivat Kauppaoppilaitoksen, joka valmistui 1965.
Ahvenlampi (Ikaalinen, Välikylä)

Ahvenlampi on Pirkanmaalla Ikaalisissa Välikylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Ahvenlampi on osa Kuusijoen valuma-aluetta.
Maantietoa.
Lammen pituus on 500 metriä, leveys 150 metriä ja sen pinta-ala on 6,3 hehtaaria. Se sijaitsee Välikankaan kangasmetsässä olevassa painanteessa. Siihen laskee vain muutama suo-oja ja laskuojan luusua sijaitsee lammen eteläpäässä. Laskuoja yhtyy kilometrin päässä Kuusijokeen Metsäkosken kohdalla. Rantaviivan pituus on 1,2 kilometriä. Lammen eteläpää rajautuu peltomaahan ja muille rannoille on rakennettu neljä vapaa-ajan asuntoa. Niille pääsee yhdystieltä 13243 lähtevältä kylätieltä.
Rose Tyler

Rose Tyler on kuvitteellinen hahmo BBC:n tuottamassa "Doctor Who" -televisiosarjassa. Hahmoa esittää brittiläinen Billie Piper. Rose esiteltiin suurelle yleisölle sarjan elvyttämisen yhteydessä vuonna 2005 ja hänestä tuli Tohtorin () ensimmäinen matkakumppani sitten vuoden 1989, jolloin sarjan viimeisin jakso ilmestyi. 
Hahmon luojan Russell T Daviesin mukaan hahmon oli tarkoitus toimia helposti lähestyttävänä välikätenä sarjan katsojien sekä Tohtorin seikkailujen välillä ja esitellä sarjan mytologiaa uusille katsojille. Rose matkusti ympäri universumia sekä tohtorin yhdeksännen (Christopher Eccleston) että kymmenennen (David Tennant) inkarnaation kanssa. Rose nähtiin uudelleen elvytetyn sarjan ensimmäisellä (2005) ja toisella (2006) tuotantokaudella sekä myöhemmin kolmessa neljännen tuotantokauden (2008) jaksossa. Billie Piperin näyttelemäni Rose Tyler palasi ruutuun myös myöhemmin sarjan 50-vuotis erityisjaksossa vuonna 2013, mutta on jäänyt katsojan arvailtavaksi esittikö hän jaksossa Rose Tyleria vai ei. 
Sarjassa Rose esitellään 19-vuotiaana työväenluokkaan kuuluvana myyjänä Lontoosta. Sarjan ensimmäisellä tuotankokaudella esitellään myös hänen äitinsä Jackie Tyler (Camille Coduri) sekä poikaystävä Mickey Smith (:Noel Clarke). Kriitikoiden mielestä Rosen hahmo oli kehittyneempi, itsenäisempi ja tasa-arvoisempi Tohtorin aikaisempiin kumppaneihin verrattuna ja hänen esiintymistään sarjan kahdella ensimmäisellä tuotankokaudella ylistetiin. Hahmon paluu sarjaan vuonna 2008 sai kuitenkin ristiriitaisemman vastaanoton.
IF Minken

IF Minken on vuonna 1975 perustettu uusikaarlepyyläinen urheiluseura, jonka päälajeja ovat suunnistus ja maastohiihto.
Seuran hiihtäjiä ovat muiden muassa Julia Häger, Toni Ketelä, Matias Strandvall ja Andrea Julin.
Peter Lamont

Peter Lamont (12. marraskuuta 1929 – 18. joulukuuta 2020) oli brittiläinen elokuvien tuotantosuunnittelija. Hän on voittanut Oscarin elokuvasta "Titanic" ja ollut kolme kertaa Oscar-ehdokkaana. Lamont on työskennellyt usean James Bond -elokuvan tuotannossa.
Lamont lopetti taideopintonsa vuonna 1946 ja meni töihin Pinewood Studiosille, aluksi lähetiksi. Hän tuli mukaan elokuvan "007 ja Kultasormi" tuotantoon piirtäjäksi. Lamont suunnitteli elokuvaan Fort Knoxin ulkopuolen. Hän jatkoi James Bond -elokuvien parissa ja yleni piirtäjästä lavastajaksi, sitten Art Directoriksi ja lopulta tuotantosuunnittelijaksi. Hän ei ollut tekemässä Bond-elokuvaa "Huominen ei koskaan kuole" (1997), koska oli samanaikaisesti tehdyn "Titanicin" tuotantosuunnittelija. Lamont sai elokuvasta Oscar-palkinnon. Hän oli aiemmin ollut Oscar-ehdokkaana kolme kertaa: elokuvista "Viulunsoittaja katolla" (1971), "007 rakastettuni" (1977) ja "Aliens – paluu" (1986). Art Director -kilta myönsi Lamontille palkinnon elokuvasta "Casino Royale" (2006).
Naoki Nakamura

Naoki Nakamura (, s. 19. syyskuuta 1996 Rumoi) on japanilainen mäkihyppääjä. Nakamura edustaa Tokai Universityä.
Nakamura saavutti nuorten MM-kilpailuissa pronssia joukkuemäessä 2016. Universiadeissa 2017 hän voitti kultaa sekä normaalimäessä että joukkuekilpailussa. Trondheimin MM-kilpailuissa 2025 hän oli normaalimäessä yhdestoista.
Nakamura debytoi maailmancupissa tammikuussa 2016 Sapporon suurmäen kilpailussa sijoittuen sijalle 38. Avauspisteensä hän saavutti seuraavana päivänä niin ikään Sapporon suurmäen kilpailusta ollen 25:s. Kymmenen parhaan joukkoon hän sijoittui ensimmäisen kerran Nižni Tagilissa marraskuussa 2021 ollen neljäs. Ensimmäisen palkintosijansa hän saavutti Kuusamossa marraskuussa 2022 ollen kolmas.
Oddjob

Oddjob on fiktiohahmo ja James Bondin vastustaja. Oddjob on Auric Goldfingerin palvelija, autonkuljettaja ja mailapoika, joka on valmis tappamaan palvellessaan isäntäänsä. Elokuvassa "007 ja Kultasormi" häntä esittää Harold Sakata.
Oddjob on kamppailulajiekspertti, jolla on metallireunainen hattu. Hän käyttää hattua aseenaan: hän heittää sitä ja osuessaan se voi katkaista ihmiseltä niskan. Ian Flemingin romaanissa "007 ja Kultasormi" Oddjobin hattu on litteälierinen knalli. Elokuvassa hattu on kouluratsastussilinteri. Lentävän hatun toteutti elokuvaan erikoistehostesuunnittelija John Stears. Vuonna 1998 järjestetyssä Bond-tavaroiden huutokaupassa Lontoon Christie’sissä hattu oli tavoitelluin huutokohde. Se myytiin 62 000 punnalla. Vuonna 2006 hattu myytiin huutokaupassa New Yorkissa 33 600 dollarilla. 20th Century Fox järjesti vuonna 2008 kyselyn vastaajien suosikkielokuva-aseesta. Oddjobin hattu oli sijalla kymmenen.
Terry Wogan

Michael Terence ”Terry” Wogan (3. elokuuta 1938 Limerick, Irlanti – 31. tammikuuta 2016) oli irlantilainen radio- ja televisiojuontaja, joka työskenteli suurimman osan urastaan BBC:n palveluksessa. Hän juonsi vuosina 1993–2009 BBC Radio 2:n aamuohjelmaa "Wake Up to Wogan", joka oli Britannian kuunnelluin radio-ohjelma. Wogania kuunteli päivittäin noin kahdeksan miljoonaa kuuntelijaa. Hän juonsi samantyyppistä ohjelmaa BBC:llä myös vuosina 1972–1984.
Wogan tunnetaan BBC:n pitkäaikaisena euroviisukommentaattorina. Hän ja Ulrika Jonsson olivat vuoden 1998 kilpailun pääjuontajat Birminghamin National Indoor Arenalla. Mediatöiden lisäksi Wogan työskenteli kolmen vuosikymmenen ajan vähäosaisten lasten parissa hyväntekeväisyysprojekteissa. Wogan aateloitiin vuonna 2005. Hän menehtyi aggressiiviseen syöpään.
Canon EOS 6D

Canon EOS 6D on japanilaisen Canonin valmistama digitaalinen järjestelmäkamera, jossa on 20,2 megapikselin täysikokoinen kenno. Kamera julkaistiin 17. joulukuuta 2012, vain päivää ennen Saksassa järjestettyjä Photokina-messuja. Myyntiin kamera tuli Suomessa marras-joulukuun vaihteessa 2 499 euron hintaan. Canon EOS 6D:n tärkeimpiin ominaisuuksiin kuuluu täysikokoisen kennon lisäksi 4,5 kuvan sekuntinopeus, ISO-herkyydet 100–25 600, DIGIC5+-prosessori ja sääsuojaus.
Canon EOS 6D on Canon EOS -malliston pienikokoisin täydellä kennolla varustettu järjestelmäkamera. Kameran runko on osittain valmistettu magnesiumista. Rungon paino on 770 grammaa, ja sen mitat ovat 144,5 × 110,5 × 71,2 millimetriä. Kamera sisältää myös sisäänrakennetun GPS:n, jonka avulla valokuviin saa GPS-koordinatit. Canon EOS 6D on myös ensimmäinen EOS-valikoiman kamera, jossa on sisäänrakennettu Wi-Fi. Sen avulla valokuvat voidaan jakaa esimerkiksi sosiaaliseen mediaan heti kuvanoton jälkeen.
Benz Velo

Karl Benzin vuonna 1893 patentoima moottorivaunu Benz Patent-Motorwagen Velo on maailman ensimmäinen sarjavalmisteinen auto, on valmistettu vakioiduilla komponenteilla ja työmenetelmillä. Vuoteen 1895 mennessä niitä oli valmistettu 134 kappaletta. Samaan aikaan Atlantin toisella puolella, Massachusettsin Springfieldissa toiminut Duryea Motor Wagon Company oli myös aloittanut autojen sarjavalmistuksen. Muut autoilun pioneeriyhtiöt, kuten ranskalainen Panhard &amp; Levassor valmistivat yksittäiskappaleita. 
Benz kehitti Velon Victoria-mallin rinnalle, kevyemmäksi ja edullisemmaksi vaihtoehdoksi. Vuonna 1896 vakiomallin rinnalle tuli monin tavoin paranneltu "Comfortable", joka oli mahdollista saada myös ilmakumirenkailla varustettuna. Vakiomalli Velon valmistus päättyi vuonna 1900, Comfortablen vuotta myöhemmin. 
Tekniikka.
Veloa varten Benz oli suunnitellut oman, Victorian moottoria pienemmän yksikön. Iskutilavuudeltaan 1045 cm3:n yksisylinterinen makaava moottori oli sijoitettu auton takaosaan. Moottorin poraus oli 110 mm, samoin iskunpituus. Alkuperäisen version teho oli 1,5 hv @ 450 r/min. Vuonna 1896 teho nousi lukemaan 2,75 hv @ 600 r/min. Vuonna 1900 teholukemaksi ilmoitettiin 3 hv @ 700 r/min ja vuonna 1901 3,5 hv @ 800 r/min. 
Alkuun malli oli varustettu pintakaasuttimella ja induktorisytytyksellä. Vuonna 1896 siirryttiin käyttämään Benzin itsensä kehittämää uimurikaasutinta ja sytytysjärjestelmässä siirryttiin akkusytytykseen. Tämän uudistuksen myötä käynnistyksessä siirryttiin kammen käyttöön, aiemmissa malleissa moottorin käynnistäminen tapahtui pyörittämällä vauhtipyörää käsin. 
Voima vetäville takapyörille välitettiin kaksiportaisen vaihteiston kautta. Vuonna 1896 valinnaisvarusteiksi tulivat kolmas vaihde ja peruutusvaihde. Vuonna 1900 nämä molemmat tulivat vakiovarusteiksi. 
Vuosina 1894 – 1900 "Velo" (Velociped)-nimellä myydyn ajoneuvon hinta oli 2000 – 2200 sen aikaista Saksan kultamarkkaa, vuosina 1896 – 1901 valmistettu "Comfortable" (Velociped Comfortable) oli hinnaltaan 2500 – 2800 ℳ.
Tomáš Vančura

Tomáš Vančura (s. 10. syyskuuta 1996 Valašské Meziříčí) on tšekkiläinen mäkihyppääjä. Vančura edustaa TJ Dukla Liberec -seuraa.
Vančura debytoi maailmancupissa tammikuussa 2016 Sapporon suurmäen kilpailussa sijoittuen sijalle 37. Seuraavana päivänä hän saavutti ensimmäiset maailmancupin pisteensä ollen 27:s. Continental Cupissa Vančura on saavuttanut yhden osakilpailuvoiton.
Vuoden 2016 lentomäen MM-kilpailuissa Vančura sijoittui henkilökohtaisessa kilpailussa 23:nneksi ja joukkuekilpailussa kuudenneksi.
Heimo Rekonen

Heimo Nestori Rekonen (8. elokuuta 1920 Lestijärvi – 24. marraskuuta 1997 Ylöjärvi) oli suomalainen osastosihteeri, kunnallisneuvos ja Suomen Kansan Demokraattisen Liiton kansanedustaja. 
Rekosen vanhemmat olivat työmies Juho Nestori Rekonen ja Helmi Lyydia Varvikko. Hän kävi kansakoulun ja yhden vuosikurssin maanviljelyskoulua. Rekonen teki metsätöitä Lestijärvellä vuoteen 1950 saakka. Rekonen oli sitten Ylöjärven kunnan maatilanhoitajana 1950–1956 ja Suomen kansan demokraattisen liiton Pohjois-Hämeen piirijärjestön valistussihteerinä 1957–1966. Tämän jälkeen Rekonen oli Ylöjärven kunnan palveluksessa rakennustoimiston toimistosihteerinä 1967–1979 ja vuodesta 1979 alkaen teknillisen toimiston osastosihteerinä ja vt. apulaiskunnanjohtajana. Rekonen sai kunnallisneuvoksen arvonimen 1994. 
Rekonen oli kansanedustajana 1970–1979 edustaen Hämeen läänin pohjoista vaalipiiriä. Hän oli presidentin valitsijamiehenä vuoden 1978 presidentinvaalissa. Rekonen oli Lestijärven kunnanvaltuuston puheenjohtajana ja Ylöjärvellä kunnanvaltuuston puheenjohtajana ja kunnanhallituksen jäsenenä. Rekonen toimi Suomen kansan demokraattisen liiton liittoneuvoston varapuheenjohtajana ja Pohjois-Hämeen piirijärjestön puheenjohtajana sekä oli Suomen kansan demokraattisen liiton liittohallituksen jäsen. Hän oli myös muun muassa Pirkanmaan maakuntaliiton liittovaltuuston ja Tampereen seutukaavaliiton hallituksen jäsenenä. 
Rekonen oli naimisissa vuodesta 1944 Vieno Unelma Kurosen (ent. Liljequist) kanssa.
Johannes Kröll

Johannes Kröll (s. 27. maaliskuuta 1991) on itävaltalainen alppihiihtäjä. 178 senttimetriä pitkä Kröll edustaa Sportunion Öblarnia.
Kröll debytoi maailmancupissa maaliskuussa 2011 Kvitfjellin syöksylaskussa sijoittuen 32:nneksi. Avauspisteensä Kröll saavutti marraskuussa 2012 Lake Louisen syöksylaskussa ollen 15:s. Ensimmäistä kertaa hän sijoittui kymmenen parhaan joukkoon helmikuussa 2013 Garmisch-Partenkirchenin syöksylaskussa ollen kymmenes.
Kröllin setä Klaus Kröll on alppihiihdon nuorten maailmanmestari.
Unto Ruotsalainen

Unto Aarne Ruotsalainen (9. joulukuuta 1922 Mäntsälä – 3. huhtikuuta 2003) oli suomalainen piirisihteeri ja Suomen Kansan Demokraattisen Liiton kansanedustaja. 
Ruotsalaisen vanhemmat olivat metsätyöläinen Arndt Ruotsalainen ja Hilma Aleksandra Koskinen. Hän kävi kansakoulun ja opiskeli Sirola-opistossa 1953 sekä Neuvostoliitossa 1964. Ruotsalainen oli metsätöissä Enso-Gutzeit oy:n palveluksessa metsätöissä Sulkavalla 1937–1947 ja sorvaajana oy Wilh. Schaumanin vaneritehtaalla Savonlinnassa 1947–1952. Hän oli sitten Suomen kommunistisen puolueen Mikkelin piirin piirisihteerinä 1953–1975.
Ruotsalainen oli kansanedustajana 1975–1983 edustaen Mikkelin läänin vaalipiiriä ja hän toimi Suomen kansan demokraattisen liiton eduskuntaryhmän taloudenhoitajana 1979–1983. Hän oli presidentin valitsijamiehenä vuoden 1978 presidentinvaalissa. Ruotsalainen oli Savonlinnan kaupunginvaltuuston ja kaupunginhallituksen jäsenenä sekä toimi kaupunginvaltuuston varapuheenjohtajana. Ruotsalainen oli myös ympäristönsuojeluneuvoston varapuheenjohtajana 1979–1987. 
Ruotsalainen oli naimisissa vuodesta 1945 asuntolanhoitaja Tyyne Elina Kinnusen kanssa.
Dugi Otok

Dugi Otok (, suomeksi "Pitkä saari") on Adrianmeren seitsemänneksi suurin saari. Se kuuluu Kroatiaan ja sijaitsee Pohjois-Dalmatian rannikolla, Zadarista länteen. Dugi Otok on Zadarin saariston suurin ja läntisin saari. Sen pinta-ala on 113,3 neliökilometriä. Saari on saanut nimensä selvästi pitkulaisesta muodostaan: pituutta sillä on noin 43 km ja leveyttä vain 4,6 km. Saaren korkein kohta on Vela Straža, joka nousee 337 metriä merenpinnan yläpuolelle. Monilla korkeilla paikoilla kasvaa rannikkomäntyä. Saaren länsipuoli on karu, joten asutus on keskittynyt itäosaan.
Saarella asuu noin 1 500 asukasta. Saarelle on kaksi lauttayhteyttä Zadarista.
I Am the Antidote

I Am the Antidote on suomalaisen thrash metal -yhtye Lost Societyn single yhtyeen kolmannelta studioalbumilta "Braindead". Se julkaistiin 16. joulukuuta 2015.
Kappale sai Radio Rockin ”Rautaa vai roskaa” -äänestyksessä 91,6% yläpeukkua. Kappaleesta julkaistiin myös musiikkivideo jota on katsottu kesään 2017 mennessä 500 000 kertaa.
Trash All Over You

Trash All Over You on suomalaisen thrash metal -yhtye Lost Societyn single, joka julkaistiin yhtyeen esikoisalbumilta "Fast Loud Death". Kappale on aiemmin julkaistu yhtyeen vuoden 2012 saman nimisellä demolla.
Kappaleesta kuvattiin myös musiikkivideo.
Häädetjärvi

Häädetjärvi on Pirkanmaalla Parkanossa Koskenkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Häädetjärvi on Samminluoman valuma-alueen pääjärvi.
Maantietoa.
Järven pituus on 2,3 kilometriä, leveys 950 metriä ja sen pinta-ala on 100 hehtaaria. Se sijaitsee Häädetkeitaan ja Pajanevan välissä ja sen itäpuolelle jää Järventauskangas. Järven pohjoispäähän laskee suo-ojia sekä itä- että länsipuolelta. Eteläpäässä sijaitsee Samminluoman laskuojan luusua. Samminluoma laskee 3,6 kilometriä Koskenkylään, missä se yhtyy Kovesjokeen oikealta. Samminluomaan laskee myös Vehkuri. Järvi on muodoltaan pitkä ja kapea. Eteläosaa kutsutaan Samminlahdeksi. Pohjoisempana ovat vielä Nevalahti, jota reunustaa avosuo, ja Pahkamanlahti, jossa sijaitsee järven ainoa ja noin 100 metriä pitkä saari. Rantaviivan pituus on 7,3 kilometriä. Järven läheisyydessä on ollut Häädetjärven ja Sammin maatilat, joista Sammi on enää toiminnassa. Eteläpäässä sijaitsee kaksi vapaa-ajan asuntoa.
Luonnonsuojelu.
Pohjoisempana ollut 500 hehtaarin Häädetkeitaan luonnonpuisto saa laajennuksen, jossa siihen liitetään 1 500 hehtaaria suoalueita eteläpuolelta. Alueen mukana myös Häädetjärvi tulee kuulumaan eteläpäätä lukuun ottamatta tähän laajennettuun Natura 2000 -alueeseen (FI0336004).
Historiaa.
Vanhassa 1800-luvulla laaditussa pitäjänkartassa järven, jonka nimi kirjoitettiin ”Hääräjärvi”, rantoja oli jo raivattu. Järven koillispäässä sijaitsi maatila, jonka rakennuksia on siellä vieläkin. Maatilalla oli ympärillään peltoja ja niittyjä oli raivattu Pajanevalta.
Keidaslammi (Parkano, Koskenkylä)

Keidaslammi eli Keidaslampi on Pirkanmaalla Parkanossa Koskenkylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Keidaslammi on osa Samminluoman valuma-aluetta.
Maantietoa.
Lammen pituus on 750 metriä, leveys 300 metriä ja sen pinta-ala on 13 hehtaaria. Se sijaitsee keskellä Pajanevaa muutaman pienen suolammen ympäröimänä. Lammella ei ole tulo- eikä laskuojia. Lammen länsipäässä on kolme pientä saarta. Rantaviivan pituus on 2,4 kilometriä ja se kauttaaltaan keidasuota. Lähistöllä ei ole rakennuksia eikä teitä. Lännestä lampea lähestyy polku.
Luonnonsuojelu.
Pohjoisempana ollut 500 hehtaarin Häädetkeitaan luonnonpuisto saa laajennuksen, jossa siihen liitetään 1500 hehtaaria suoalueita eteläpuolelta. Alueen mukana myös Keidaslammi tulee kuulumaan kokonaan tähän laajennettuun Natura 2000-alueeseen (FI0336004).
Historiaa.
Vanhassa 1800-luvun pitäjänkartassa lammen nimi kirjoitettiin "Nevanlambi". Muita suon pieniä lampareita ei ollut piirretty karttaan.
Vehkuri (Parkano)

Vehkuri eli Vehkari on Pirkanmaalla Parkanossa Koskenkylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Vehkuri on osa Samminluoman valuma-aluetta.
Maantietoa.
Lammen pituus on 250 metriä, leveys 250 metriä ja pinta-ala 4,5 hehtaaria. Se sijaitsee Pajanevan etelälaidalla noin 600 metriä Häädetjärvestä etelään. Lampeen on yhdistetty nevan latoja seuraavat oja ja lammen laskujoen luusua sijaitsee sen itäpäässä. Laskuoja yhtyy parinsadan metrin jälkeen Samminluomaan, joka on Häädetjärven laskuoja. Rantaviivan pituus on 850 metriä. Lamen rantavyöhyke on avosuota ja ympäristö suota, mutta itäpuolella on metsämaata ja pieni peltotilkku. Eteläpuolella sijaitsevat Sikokalliot. Lammen rannoilla ei sijaitse rakennuksia.
Luonnonsuojelu.
Pohjoisempana ollut 500 hehtaarin Häädetkeitaan luonnonpuisto saa laajennuksen, jossa siihen liitetään 1 500 hehtaaria suoalueita eteläpuolelta. Alueen mukana myös Vehkuri tulee kuulumaan osittain tähän laajennettuun Natura 2000-alueeseen (FI0336004).
Nimi.
Lammen nimi oli 1800-luvun pitäjänkartassa nimeltään "Vehkurilampi", vuoden 1959 painetussa peruskartassa "Vehkalampi", mutta nimi oli muutettu vuoden 1984 karttaan muotoon "Vehkuri".
Mikael Lickteig

Mikael (Mike) Lickteig (s. 4. toukokuuta 1987, Little Falls, Minnesota Yhdysvallat) on yhdysvaltalainen jääpalloilija, joka aloitti urheilu-uransa jääkiekkoilijana, mutta siirtyi vuonna 2013 jääpalloon ja on edustanut sen jälkeen Yhdysvaltain jääpallomaajoukkuetta.
Jääkiekkoura.
Jääkiekkourallaan Lickteig pelasi ensin kaksi kautta NAHL-liigaa Alexandria Blizzardin riveissä vuosina 2006-2008. Sen jälkeen hän siirtyi opiskelemaan Michigan Tech-yliopistoon ja pelasi yliopiston jääkiekkojoukkueessa Michigan Tech Huskies neljä kautta NCAA-liigaa eli vuodet 2008-2013.
Jääpalloura.
Lopetettuaan jääkiekkouransa Lickteig pelasi jääpalloa Yhdysvaltain liigassa ja edusti ensin Twin City Ice Tigersia ja sen jälkeen Dinkytown Dukesia. Molemmat jääpalloseurat ovat Minneapoliksen alueen jääpalloseuroja.
Syksyllä 2015 Lickteig siirtyi Ruotsiin ja Allsvenskanin Surte BK:n riviehin. Koska peliaika jäi Surtessa minimaaliseksi, hän siirtyi vuoden 2016 alusta Norjaan Harmar IL:ään. 
Mikael Lickteig valittiin ensimmäisen kerran Yhdysvaltain jääpallomaajoukkueeseen vuoden 2014 MM-kisoihin. Sen jälkeen hän on edustanut Yhdysvaltoja kaksissa seuraavissa kisoissa 2015 ja 2016.
HOT-7

HOT-7 on 2C-ryhmään kuuluva psykedeelinen fenetyyliamiini. Sen kehitti oletettavasti ensimmäisenä Alexander Shulgin ja on maininnut aineesta kirjoittamassaan kirjassa PiHKAL.
HOT-7:lla on rakenteellisia samankaltaisuuksia 2C-T-7:n; ja muiden HOT-ryhmän kemikaalien kanssa, lähimmin HOT-2 ja HOT-17 -kemikaalien kanssa.
Aineen tyypillinen annostus on 15–25mg ja sen vaikutus kestää Shulginin mukaan 6–8 tuntia. Aine aiheuttaa visuaalisia hallusinaatioita silmien ollessa auki tai suljettuna. Se aiheuttaa myös "humalaa" muistuttavan olotilan.
Eeva Tapio

Eeva Tapio (o.s. Relander; 10. lokakuuta 1927 Viipuri – 25. maaliskuuta 2019 Helsinki) oli suomalainen kasvitieteilijä ja professori. Hän oli Helsingin yliopiston kasvipatologian professori 1973–1991. Hän tutki koriste- ja marjakasvien sienitauteja, palko- ja koristekasvien virustauteja sekä kasvitautien biologista torjuntaa. Hän oli kasvipatologian dosentti 1970–1973 ja uudelleen professuurinsa jälkeen 1991–1995. Hän oli vuodesta 1982 Suomalaisen tiedeakatemian jäsen.
Eeva Tapio kirjoitti ylioppilaaksi Kotkan tyttölyseosta vuonna 1945, valmistui Helsingin yliopistosta agronomiksi vuonna 1950 pääaineenaan kasvinviljelytiede, maatalous- ja metsätieteiden kandidaatiksi vuonna 1955 ja lisensiaatiksi vuonna 1965 sekä väitteli tohtoriksi vuonna 1970. Hän työskenteli Maatalouden tutkimuskeskuksessa nuorempana tutkijana vuosina 1955–1963, virkaatekevänä vanhempana tutkijana vuosina 1963–1965 ja vanhempana tutkijana vuosina 1965–1973.
Eeva Tapio kutsuttiin Kasvinsuojeluseuran ja Maatalousylioppilaiden järjestön Sampsan kunniajäseneksi vuonna 1987 sekä Suomalaisen tiedeakatemian kunniajäseneksi vuonna 2009. 
Tapion isä oli lääkintöneuvos Tauno Relander. Hänen puolisonsa vuodesta 1953 oli agronomi, maanviljelysneuvos Pekka Tapio (1927–2020).
Fluorolintaani

Fluorolintaani (tunnetaan myös nimellä 2-FPPP) on dissosiatiivinen anesteettinen kemikaali jota on myyty internetissä muuntohuumeena.
Fluorolintaani ja sen sukuiset diaryletymaniinit ovat NMDA-reseptorin antagonisteja, ja sitä on tutkittu in vitro -tutkimuksissa mahdollisena hoitomuotona neurotoksisiin vaurioihin, masennukseen ja sympatomimeettina.
Chrysler Voyager

Chrysler Voyager on Chryslerin vuosina 1988–2015 valmistama tila-automalli. Konserni on myynyt autoa myös Dodgen ja Plymouthin merkeillä. Mallissa on pyritty yhdistämään pikkubussin tilat ja loistoauton mukavuus. Voyagerin korvaajaksi tuli Chrysler Pacifica. Voyager palasi Chryslerin mallistoon vuonna 2020.
Chrysler Voyager I (1988–1990).
Euroopassa myydyt ensimmäisen sukupolven Voyagerit olivat Chryslereiksi nimettyjä Dodge Caravaneja, joita myytiin Pohjois-Amerikan markkinoilla yhdessä lähes identtisen Plymouth Voyagerin kanssa. Pitkäakselivälinen malli sai nimen Grand Voyager. 
Chrysler Voyager II (1991–1995).
Myös toisen sukupolven Voyagerit olivat uudelleennimettyjä Dodge Caravaneja, mutta nyt myös Yhdysvalloissa autoa myytiin Caravanin lisäksi Voyager-nimellä. 
Chrysler Voyager III (1996–2000).
Kolmannen sukupolven Voyager tuli markkinoille vuonna 1996 täysin uudistuneena. 
Voyager sai vuonna 1999 Euro NCAP -kolaritestistä heikon kahden tähden tuloksen ja sijoittui luokkansa viimeisimmäksi. 
Chrysler Voyager IV (2001–2007).
Neljännen sukupolven Voyager esiteltiin vuonna 2001. Ulkonäköä nykyaikaistettiin, mutta yhdennäköisyys edellismalliin on kuitenkin selkeästi havaittavissa.
Ainoastaan Alankomaissa oli saatavana Chrysler Ram Van -nimellä myyty pakettiautoversio.
Uusi malli menestyi hiukan edeltäjäänsä paremmin Euro NCAP:n etutörmäystestissä, mutta kokonaistulos jäi kuitenkin yhteen ja puoleen tähteen. 
Chrysler Voyager V (2008–2015).
Viidennen sukupolven malli, nyt aina nimeltään Grand Voyager, esiteltiin vuonna 2008. Eurooppaan Voyageria vietiin Lancia-merkkisenä. Samalla tehtaalla Chrysler Voyagerin kanssa valmistettiin myös Volkswagen Routania, joka oli ulkonäöllisiä eroja lukuun ottamatta käytännössä sama auto kuin Voyager. 
Voyagerin pakettiautoversiota myytiin nimellä Ram C/V. 
Chrysler Voyager VI (2020–).
FCA ilmoitti 27. kesäkuuta 2019, että Chrysler Pacifican halvemmat "L"- ja "LX" -varustelutasot siirtyvät Voyager-nimelle vuoden 2020 mallivuodella. Paluun tekevän Voyagerin valmistus alkaa syksyllä 2019.
Retard on the Run

Retard on the Run on suomalaisen punkyhtye The Heartburnsin EP-levy, joka julkaistiin vuonna 2004 levymerkillä Wanton Records.
EP julkaistiin 7" vinyylinä, ja sitä painettiin 275 kappaletta. Albumista julkaistiin myös 25:n kappaleen käsinnumeroitu erikoispainos vaihtoehtoisella kansikuvalla.
Mauri Sirnö

Mauri Sirnö (31. toukokuuta 1939 Leppävirta – 5. joulukuuta 1997 Teisko) oli suomalainen Tampereella asunut toimittaja ja kunnallisneuvos.
Mauri Sirnö opiskeli Yhteiskunnallisessa korkeakoulussa Helsingissä vuodesta 1959 ja sittemmin Tampereen Yliopistossa. Hän opiskeli Leningradissa 1961–1962 englantia valmistautuessaan työskentelemään toimittajana Helsingissä vuonna 1962 pidetyillä kansainvälisillä nuorisofestivaaleilla. Samassa yhteydessä hän tapasi tulevan puolisonsa Ritva Rautarinnan. 
Mauri Sirnö oli Hämeen Yhteistyö-lehden kulttuuritoimittajana vuoteen 1971 saakka, jolloin hän siirtyi SKP:n linjaerimielisyyksien vuoksi Kansan Uutiset-lehden toimittajaksi. Sirnö oli Kansan Uutiset-lehden Tampereen aluetoimittajana ja lehden kolumnistina vuoteen 1991 saakka. Hän oli Tampereen kaupunginvaltuuston jäsenenä 28 vuoden ajan 1968–1996. Mauri Sirnö hukkui pilkkimatkallaan Teiskossa joulukuun alussa 1997. 
Entinen Taiteen edistämiskeskuksen johtaja ja Vasemmistoliiton kansanedustaja ja varapuheenjohtaja Minna Sirnö on Mauri Sirnön tytär.
Asko Tarkka

Asko Kalle Sakari Tarkka (24. toukokuuta 1929 Tampere – 25. elokuuta 2020 Helsinki) oli suomalainen juristi ja yritysjohtaja. Hän sai varatuomarin arvon 1961 ja vuorineuvoksen arvonimen 1980. Hän oli Huhtamäki-yhtymän toimitusjohtaja 1976–1989.
Hän oli Suomen Työnantajain Keskusliiton hallituksen puheenjohtaja 1980-1985, Pohjolan hallintoneuvoston varapuheenjohtaja 1988-1992 ja KOP:n 1989-1993.
Perhe.
Asko Tarkan vanhemmat olivat hallintoneuvos Kaarlo Tarkka ja opettaja Helmi Hellberg, puoliso (1957-) FK Pirjo Kourula ja lapset Leea (s. 1958), Timo (s. 1960) ja Kai (s. 1965).
Neuvostoliiton ja Albanian välirikko

Neuvostoliiton ja Albanian välirikko syntyi Neuvostoliiton ja Albanian kommunistidiktaattoreiden Nikita Hruštšovin ja Enver Hoxhan välisistä erimielisyyksistä vuonna 1961. Kiistassa oli kyse ideologisista ja poliittisista näkemyseroista.
Albania ja Jugoslavia olivat toisen maailmansodan jälkeen läheisessä yhteistyössä. Jugoslavian ja Albanian välit kuitenkin heikentyivät pian muun muassa tuotannollisten näkemyserojen takia. Albania myös koki joutuneensa Jugoslavian riistämäksi. Albania kääntyi Neuvostoliiton puoleen ja oli läheisessä liitossa Neuvostoliiton kanssa Josif Stalinin kuolemaan asti. 
Hruštšovin noustessa Neuvostoliiton johtoon Albanian ja Neuvostoliiton välit heikentyivät nopeasti. Albania suhtautui epäluuloisesti Neuvostoliiton rauhanomaisen rinnakkaiselon teoriaan, jolla Neuvostoliitto pyrki liennyttämään suhteita länteen. Myös Hruštšovin halu parantaa suhteita Jugoslavian kanssa herätti huolta Albaniassa. Albania alkoi suhtautua yhä kriittisemmin Neuvostoliittoon Hruštšovin tuomittua stalinismin. Hoxha uskoi Hruštšovin Neuvostoliiton pyrkivän horjuttamaan hänen valtaansa stalinismiin ja henkilöpalvontaan kohdistuvan kritiikin varjolla. Suhteiden yhä viiletessä Hoxha alkoi pelätä Neuvostoliiton tukevan Kreikan laajentumispyrkimyksiä Albanian kustannuksella. Albania alkoi lähentyä Kiinan kanssa ja tuki Kiinaa Neuvostoliiton ja Kiinan välisessä ideologisessa kiistassa. Neuvostoliitto syytti Albaniaa dogmatismista ja lahkolaisuudesta. Hruštšov kutsui Hoxhaa imperialistiseksi agentiksi. Hoxha torjui syytökset Neuvostoliiton kommunistisen puolueen 22. kongressissa ja vihjaili Neuvostoliiton tukevan Jugoslavian imperialistisia suunnitelmia Albanian suhteen. Neuvostoasiantuntijat vedettiin pois Albaniasta. Neuvostoliitto lakkautti taloudellisen tukensa Albanialle ja veti suurlähettiläänsä pois Tiranasta. Välirikko johti Albanian täydelliseen eristäytymiseen Euroopasta.
Jacqueline Legere

Jacqueline Legere (s. 22. lokakuuta 1991) on kanadalainen alamäkiluistelija. Legere sijoittui kaudella 2015 Red Bull Crashed Icen kokonaispisteissä toiseksi.
Legere debytoi Red Bull Crashed Icessä kaudella 2012. Kaudella 2015 hän sijoittui sarjan kokonaispisteissä toiseksi Suomen Salla Kyhälän jälkeen. Kaudella 2016 hän saavutti avausvoittonsa Münchenin osakilpailusta.
Place Dauphine

Place Dauphine on kolmionmuotoinen aukio Pariisin keskustassa Île de la Citén saarella, lähellä saaren läntistä päätä, Palais de Justicen länsipuolella. Rue Henri-Robert -niminen lyhyt katu kulkee aukion kärjestä Pont Neuf -sillalle.
Place Dauphinen rakennutti Ranskan kuningas Henrik IV ja sen rakentaminen aloitettiin vuonna 1607. Aukion nimi viittaa Ranskan kruununprinssistä käytettyyn nimitykseen "dauphin", sillä Henrik IV:lle oli syntynyt kauan odotettu perillinen, tuleva kuningas Ludvig XIII. Aukiota reunusti alkujaan kolme yhtenäistä taloriviä, joiden rakennukset olivat kolmikerroksisia. Aukion asemakaavaa muutettiin voimakkaasti paroni Haussmannin aikana 1800-luvun lopulla. Aukion itäistä sivua reunustanut talorivi vaurioitui pahoin Pariisin kommuunin kukistamistaisteluissa vuonna 1871 ja se purettiin kokonaan.